留題慧山寺
作者：張商英
朝代：宋

paragraphs: 咸陽獲重之明年，五月端午予泛船。
二閘新成洞常潤，組練直貫吳松川。
淮南柁師初入浙，借問邑里猶茫然。
茶經舊說慧山泉，海內知名五十年。
今日親來酌泉水，一見信異傳聞千。
置茶適自建安到，青杯石臼相爭先。
輾羅萬過玉泥膩，小瓶蟹眼湯正煎。
乳頭雲脚蓋盞面，吸嗅入鼻消睡眠。
滌釜操壺貯甘液，緘題遠寄朱門宅。
仙人見水是瑠璃，乃知陸羽非凡客。